ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
சிங்கப்பூர் பிரதமர் அலுவலக அமைச்சர் டாக்டர் மாலிக்கி ஒஸ்மான் மத்திய அமைச்சர் திரு அனுராக் தாக்கூருடன் சந்திப்பு
சிங்கப்பூர் அரசின் கல்வி மற்றும் வெளியுறவுத் துறைக்கான இரண்டாவது அமைச்சரும், பிரதமர் அலுவலக அமைச்சருமான டாக்டர் முகமது மாலிக்கி பின் ஒஸ்மானை மத்திய அமைச்சர் திரு அனுராக் சிங் தாக்கூர் இன்று சந்தித்தார்.
டிஜிட்டல் ஊடகம், இளைஞர் பரிமாற்றம் மற்றும் இருதரப்பு உறவுகள் தொடர்பான பல்வேறு விஷயங்கள் குறித்து இருவரும் விவாதித்தனர்.
சந்திப்பின் போது, சிங்கப்பூரில் டிஜிட்டல் தளங்கள் மற்றும் டிஜிட்டல் ஊடகங்களின் ஒழுங்குமுறை கட்டமைப்பைப் பற்றி டாக்டர் ஒஸ்மான் திரு தாக்கூருக்கு தெரிவித்தார். இந்தியாவின் ஒழுங்குமுறை அமைப்பை பற்றி விவாதித்த திரு தாக்கூர், இந்தியாவில் பின்பற்றப்படும் மூன்று அடுக்கு வழிமுறைகள் குறித்து டாக்டர் ஒஸ்மானிடம் தெரிவித்தார்.
மேலும், பத்திரிகை தகவல் அலுவலகத்தின் கீழ் பிரத்யேக உண்மைச் சரிபார்ப்புப் பிரிவின் வாயிலாக இந்தியா மேற்கொண்ட உண்மைச் சரிபார்ப்பு பற்றி, சிங்கப்பூர் உயரதிகாரிகளுக்கு திரு தாக்கூர் விளக்கினார். மேலும், இந்த பிரிவை வாட்ஸ்அப் அல்லது மின்னஞ்சலில் எவரும் எளிதாக அணுக முடியும் என்று கூறினார்.
இந்தியா சுதந்திரம் அடைந்து 75-வது ஆண்டில் இருப்பதாகவும், 1965 ஆகஸ்ட் 9-ம் தேதி சிங்கப்பூர் சுதந்திரம் அடைந்திருப்பதால் இரு நாடுகளும் ஒரு வார காலத்தை இந்தியா-சிங்கப்பூர் சுதந்திர வாரமாகக் கொண்டாடுவது குறித்து ஆராயலாம் என்றும், அதில் கலாச்சாரம் மற்றும் அறிவுப் பரிமாற்றம் உள்ளிட்டவையும் அடங்கும் என்றும் சிங்கப்பூர் அமைச்சரிடம் திரு தாக்கூர் தெரிவித்தார்.
பெரிய அளவில் இளைஞர்களின் லட்சியங்களை கொண்ட நாடு இந்தியா என்றும், இன்றைய இளைஞர்கள் எடுக்கும் நடவடிக்கைகள் அடுத்த நூறு ஆண்டுகளுக்கு இந்தியாவை மாற்றும் என்று தாம் நம்புவதாகவும் திரு அனுராக் தாக்கூர் கூறினார். அரசின் பல்வேறு திட்டங்கள் மூலம் இளைஞர்களை திறன்படுத்துவதற்கான இந்தியாவின் முயற்சிகள் குறித்தும் வருகை தந்திருந்த உயரதிகாரிகளுக்கு திரு தாக்கூர் தெரிவித்தார்.
சிங்கப்பூருக்கு வருமாறு திரு அனுராக் தாக்கூருக்கு டாக்டர் மாலிக்கி ஒஸ்மான் அழைப்பு விடுத்தார். டாக்டர் மாலிக்கி ஏப்ரல் 26 வரை இந்தியாவில் பயணம் மேற்கொள்கிறார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819887
பாதுகாப்பு அமைச்சகம்
சவூதி அரேபியாவின் ஜெட்டாவிற்கு முதல் பயிற்சி படை கப்பல்கள் வருகை
முதல் பயிற்சிப் படையின் கப்பல்கள் ,ஐந்து நாடுகளின் வெளிநாட்டுப் பணியமர்த்தலின் ஒரு பகுதியாக சவூதி அரேபியாவின் ஜெட்டாவிற்கு விஜயம் செய்துள்ளன. இந்த முதல் பயிற்சிப்படையின் மூத்த அதிகாரி கேப்டன் அஃப்தாப் அஹ்மத் கான், கப்பல்களின் கட்டளை அதிகாரிகளுடன், ராயல் சவுதி கடற்படையின் மேற்கு கடற்படைத் தளபதியான ரியர் அட்மிரல் யாஹ்யா பின் முகமது அல்-அசிரியை சந்தித்தார். இரு நாடுகளுக்கும் இடையிலான இருதரப்பு கடற்படை ஒத்துழைப்பு மற்றும் பயிற்சி முயற்சிகள் குறித்து இந்தச் சந்திப்பின்போது விவாதிக்கப்பட்டது. இந்த பயணத்தின் போது, கப்பல்களின் அதிகாரிகள் மற்றும் சவுதி அரேபியாவின் ராயல் நேவி அதிகாரிகள் கலந்துரையாடல் நடத்துவதுடன், பயிற்சி பரிமாற்றத்திலும் ஈடுபடுவார்கள்.
பிரதமர் அலுவலகம்
திரு.லாடு கிஷோர் ஸ்வைன் மறைவுக்கு பிரதமர் இரங்கல்
திரு.லாடு கிஷோர் ஸ்வைன் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
பிரதமர் “ஒடிசா மாநில அஸ்கா தொகுதியின் மக்களவை உறுப்பினர் திரு.லாடு கிஷோர் ஸ்வைன் மறைவு குறித்து மிகவும் துயரமடைந்தேன். அவர் சமுதாயத்திற்கு ஆற்றிய சிறந்த சேவைக்காக என்றென்றும் நினைவு கூறப்படுவார். கிராமப்புற மேம்பாட்டுக்காக அவர் ஆற்றிய பணி குறிப்பிடத்தக்கது. அவரது மகன் திரு.நச்சுகேட்டாவுடன் பேசி எனது இரங்கலை தெரிவித்தேன் என்று குறிப்பிட்டுள்ளார்.
தகவல் மற்றும் ஒலிபரப்பு அமைச்சகம்
டிடி இந்தியா யூடியூப் 2 லட்சம் பார்வையாளர்களைக் கடந்து சாதனை
பிரசார் பாரதியின் ஆங்கில செய்தி சேனல் டிடி இந்தியா சமீபத்தில் டிவி மற்றும் டிஜிட்டல் இரண்டிலும் அபரிதமான வளர்ச்சியைக் கண்டுள்ளது. சமீபத்தில் யூடியூப்பில் 2 லட்சம் சந்தாதாரர்களை தாண்டியது. தொலைக்காட்சி ரீச் அடிப்படையில், டிடி இந்தியா நாட்டிலேயே முதலிடத்தில் உள்ளது.
சமீபத்திய BARC தரவுகளின்படி, டிடி இந்தியா 8 மில்லியனுக்கும் அதிகமான பார்வையாளர்களை எட்டியது. இது ஆங்கிலச் செய்தி தொலைக்காட்சிகளிலேயே அதிகம். டிடி இந்தியாவுக்கான பார்வையாளர்கள் கூட ஒரு நிலையான மேல்நோக்கி வாராந்திர வளர்ச்சியைக் கண்டுள்ளனர். கடந்த எட்டு வாரங்களில் கிட்டத்தட்ட 150% மொத்த வளர்ச்சியைப் பதிவுசெய்துள்ளது.
டிடி இந்தியா, இந்தியாவிற்கும் உலகெங்கிலும் உள்ள புலம்பெயர்ந்த இந்தியர்களுக்கும் இடையே ஒரு பாலமாகவும் செயல்படுகிறது. டி டி இந்தியா அதன் பல்வேறு நிகழ்ச்சிகள் மூலம் அனைத்து உள்நாட்டு மற்றும் உலகளாவிய முன்னேற்றங்கள் பற்றிய இந்தியாவின் கண்ணோட்டத்தை சர்வதேச பார்வையாளர்களுக்கு வழங்குகிறது.
மேலும் விவரங்களுக்கு இந்த ஆங்கில செய்தி குறிப்பைக் காணவும்: https://pib.gov.in/PressReleasePage.aspx?PRID=1823937
PIB Headquarters
தர வரிசையில் புதுச்சேரி பல்கலைக்கழகம் முன்னேற்றம்
அவுட்லுக் மற்றும் ஐகேர் நிறுவனங்கள் இணைந்து, 2019-ஆம் ஆண்டுக்கான இந்திய பல்கலைக்கழகங்களின் தரவரிசைப் பட்டியலை வெளியிட்டுள்ளன. இதன்படி, புதுச்சேரி பல்கலைக்கழகம் மத்திய பல்கலைக்கழகங்களின் தரவரிசையில் 11-வது இடத்தையும், ஒட்டுமொத்த இந்திய பல்கலைக்கழகங்கள் மற்றும் கல்வி நிறுவனப் பட்டியலில் 68.58 புள்ளிகளுடன் 67வது இடத்தையும் பிடித்துள்ளது.
மாணவர்கள் – ஆசிரியர்கள் வீதத்தில் 81.2 புள்ளிகளையும், முனைவர் பட்டம் பெற்ற ஆசிரியர்கள் பட்டியலில் 74.9 புள்ளிகளும், ஆசிரியர்களுக்கு இணையான தாள்கள் பட்டியலில் 63.6 புள்ளிகளும், ஒரு தாளுக்கான சான்றிதழ்கள் பட்டியலில் 70.4 புள்ளிகளும், உள்ளார்ந்த மற்றும் பன்முகத்தன்மைப் பட்டியலில் 49.7 புள்ளிகளும் பெற்றுள்ளது.
மேற்கண்ட 5 தர நிர்ணய அடிப்படையிலேயே அவுட்லுக் - ஐகேர் அமைப்புகள், இந்தப் பட்டியலை தயாரித்து வெளியிட்டுள்ளது குறிப்பிடத்தக்கது. இதுதவிர, டைமஸ் உயர் கல்வி பல்கலைக்கழக தாக்க தரவரிசையில், புதுச்சேரி பல்கலைக்கழகம் இரண்டு பிரிவுகளில் 101 – 200 இடத்திற்குள் வந்துறள்ளது.
பல்கலைக்கழக துணைவேந்தர் பேராசிரியர் குர்மித்சிங் மற்றும் ஆசிரியர்கள், அலுவலர்களின் அர்ப்பணிப்புடன் கூடிய பங்களிப்பு காரணமாக, புதுச்சேரி பல்கலைக்கழகம் ஆராய்ச்சியாளர்கள் மற்றும் மாணவர்களுக்கு மேம்பட்ட கல்வி வசதிகளை வழங்க பாடுபட்டு வருகிறது.
பாதுகாப்பு அமைச்சகம்
விமானப்படை வீரர் எஸ்ஜிடி ஷாஸார் ரிஸ்வியின் சாதனை
தென்கொரியாவில் நடைபெறும் ஐஎஸ்எஸ்எஃப் உலகக்கோப்பைப் போட்டிகளில் ஐஏஎஃப்  துப்பாக்கிச்சுடும் குழுவைச் சேர்ந்த எஸ்ஜிடி ஷாஸார் ரிஸ்வி நாட்டுக்காக இன்று  வெள்ளிப்பதக்கம் வென்றார். தனிநபர் 10 மீட்டர் ஏர் பிஸ்டல் பிரிவில் அவர் இந்தப் பதக்கத்தை வென்றார். இந்த விமானப்படை வீரர் வெறும் 0.2 புள்ளிகளில் தங்கப்பதக்கத்தைத் தவறவிட்டார். இறுதிச்சுற்றில் இந்தப் போட்டியில் தங்கப்பதக்கம் வென்ற ரஷ்யாவின் ஆர்டெம் செர்நவ்சவ் 240.0 புள்ளிகள் எடுத்திருந்தார். ரிஸ்வி பெற்ற புள்ளிகள் 239.8. இந்த சாம்பியன்பட்டப் போட்டிகளில் விமானப்படை வீரர்கள் மூன்று பேர் இந்தியாவைப் பிரதிநிதித்துவம் செய்தார்கள் என்பது பெருமையுடன் குறிப்பிடத்தக்கது.
முன்னதாக, எஸ்ஜிடி ரிஸ்வி 2018 மார்ச் 3 அன்று மெக்சிகோவில் உள்ள கவ்டலாஜராவில் நடைபெற்ற ஐஎஸ்எஸ்எஃப் உலகக்கோப்பைப் போட்டிகளில் இந்தியாவைப் பிரதிநிதித்துவம் செய்து முதன்முறையாகக் கலந்துகொண்டபோது 10 மீட்டர் ஏர் பிஸ்டல் பிரிவில் தங்கப்பதக்கம் வென்றார். இந்த உயர்ந்த கவுரவத்தைப் பெறுவதற்கு அதன் இறுதிப்போட்டியில் எஸ்ஜிடி ரிஸ்வி உலகச் சாதனை அளவாக 242.3 புள்ளிகள் பெற்று 239.7 புள்ளிகள் பெற்ற ஜெர்மனியின் கிறிஸ்டியன் ரீட்ஸைத் தோற்கடித்தார். தேசியத் துப்பாக்கிச்சுடும் சாம்பியன்பட்டப் போட்டிகளில் விமானப்படையைப் பிரதிநிதித்துவம் செய்த இந்த விமானப்படை வீரர் அனைவருடைய பாராட்டுக்களையும் பெற்றார்.
(Visitor Counter : 81
அறிவியல் மற்றும் தொழில்நுட்பத்துறை
சர்வதேச விஞ்ஞானிகளுடன் இணைந்து இந்திய விஞ்ஞானிகள் புதிதாகக் கண்டுபிடித்துள்ள நட்சத்திரம்
இளம் நட்சத்திரங்களின் மிகவும் அரிதான குழுவைச் சேர்ந்த புதிய உறுப்பினரை விஞ்ஞானிகள் கண்டறிந்துள்ளனர். விண்மீன்களின் உருவாக்கம் மற்றும் வளர்ச்சி குறித்து இன்னும் விரிவாக ஆராய இது உதவும்.
சர்வதேச விஞ்ஞானிகள் குழுவின் ஒரு பகுதியான இந்திய அரசின் அறிவியல் மற்றும் தொழில்நுட்பத் துறையின் கீழ் உள்ள தன்னாட்சி நிறுவனமான ஆர்யபட்டா ஆய்வு அறிவியல் கழகத்தின் இந்திய வானியலாளர்கள் இந்த கண்டுபிடிப்பை நிகழ்த்தியுள்ளனர்.
டாடா அடிப்படை ஆய்வு நிறுவனம், இந்திய வான் இயற்பியல் நிறுவனம் ஆகியவற்றின் குழுக்களும் இதில் அடக்கம். இவர்கள் அனைவரும் இணைந்து, கயா 20ஈஏஈ  எனும் நட்சத்திரத்தை கண்டுபிடித்துள்ளனர்.
‘தி ஆஸ்ட்ரோபிசிக் ஜர்னல்’ எனும் வான் இயற்பியல் தொடர்பான சஞ்சிகையில் இந்த ஆராய்ச்சி குறித்து வெளியிடப்பட்டுள்ளது.
வெளியீட்டு இணைப்பு: https://doi.org/10.3847/1538-4357/ac41c2
கூடுதல் தகவல்களுக்கு arpan[at]aries[dot]res[dot]in, 19aghosh91[at]gmail[dot]com ஆகிய மின்னஞ்சல் முகவரிகளிலோ அல்லது 7706999192 எனும் கைபேசி எண்ணிலோ அணுகவும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819839
உள்நாட்டு விமானப் போக்குவரத்து அமைச்சகம்
பவன் ஹன்சின் முதல் உதான்-ஆர்.சி.எஸ் சேவை உத்தராகண்டில் தொடங்கப்பட்டது
மாண்புமிகு பிரதமர், சிம்லாவிலிருந்து, டெல்லிக்கு 2017 ஏப்ரல் மாதத்தில் முதலாவது உதான் விமானப் போக்குவரத்து சேவையைத் தொடங்கி வைத்தார். இதைத் தொடர்ந்து இதுவரை 45 விமான நிலையங்கள் மற்றும் மூன்று ஹெலிகாப்டர் இறங்கு தளங்களையும் இணைக்கும் வகையில் 274 உதான் வழித்தடங்கள் செயலாக்கதிற்கு கொண்டு வரப்பட்டுள்ளன. இதனைத் தெரிவித்த விமான போக்குவரத்துத்துறை இணை அமைச்சர்  திரு.ஹர்தீப் சிங் பூரி, பவன் ஹன்சின் உதான் - ஆர்.சி.எஸ்  திட்டத்தின் கீழ் முதலாவது ஹெலிகாப்டர் சேவையை உத்தராகண்ட் மாநிலத்தில் இன்று கொடி அசைத்துத் தொடங்கி வைத்தார். ஹெலிகாப்டர் சேவை தொடங்கப்பட்டிருப்பதும், இந்த புதிய வழித்தடங்கள் திறக்கப்பட்டிருப்பதும் மாநில மக்களை நெருக்கமாக கொண்டு வந்து இப்பிராந்தியத்தில் சுற்றுலாவுக்கு ஆதரவு அளிக்கும் என்று திரு.பூரி தெரிவித்தார்.
இந்த சேவை டேராடூன், நியூ தெஹ்ரி, ஸ்ரீநகர் மற்றும் கவுச்சர் இடையே இணைப்பை ஏற்படுத்தும். விமானப் போக்குவரத்து அமைச்சக செயலாளர் திரு.பிரதீப் சிங் கரோலா, இணை செயலாளர் திருமதி உஷா பதீ, பவன் ஹன்ஸ் நிறுவனத் தலைவர் மற்றும் மேலாண்மை இயக்குனர் திரு.சஞ்சீவ் ரஸ்தான் ஆகியோர் புது தில்லியில் நடைபெற்ற மெய்நிகர் துவக்க விழாவில் கலந்து கொண்டனர். இந்த வழித்தடத்தை ஒரே நேரத்தில் உத்தராகண்ட் முதலமைச்சர் திரு. திரிவேந்திர சிங் ராவத், தமது மாநிலத்திலிருந்து திறந்து வைத்தார்.
புதிய ஹெலிகாப்டர் சேவைகள் தொடங்கப்பட்டிருப்பது, உத்தராகண்ட் மாநிலத்தில் மலைப்பாங்கான பகுதிகளுக்கு இடையிலான வான்வழி இணைப்பை மேம்படுத்துவதோடு, பயண நேரத்தை சராசரியாக 20-25 நிமிடங்களாகக் குறைக்கும். இந்த சேவை சார் தாம் யாத்திரையை மேற்கொள்ளும் யாத்ரீகர்களுக்கு உதவும். இந்த வழித்தடத்தில் பவன் ஹான்ஸ் நிறுவனம் வாரத்திற்கு மூன்று முறை ஹெலிகாப்டர் சேவைகளை இயக்கும். சாமானிய மக்களும் விமான சேவைக் கட்டணத்தில் பயன்பெறத்தக்க வகையில் ஆபரேட்டர்கள் மற்றும் பயணிகள் ஆகியோருக்கு நடைமுறைக்கு உகந்த இடைவெளி நிதி  வழங்கப்பட்டுள்ளது. இதன்படி, இந்த வழித்தடங்களுக்கான கட்டணம் ஒரு இருக்கைக்கு ரூ. 2900 ஆகும். உதான் 2 ஏல செயல்முறையின் கீழ் பவன் ஹன்ஸ் நிறுவனத்திற்கு டேராடூன் - நியூ தெஹ்ரி – ஸ்ரீநகர் – கவுச்சர் வழித்தடத்தை விமானப் போக்குவரத்து அமைச்சகம் வழங்கி உள்ளது.
நிதி அமைச்சகம்
சென்னை, கோவை, ஈரோடு, நாமக்கல் ஆகிய நகரங்களில் வருமான வரித் துறை சோதனை
கோயம்புத்தூர், ஈரோடு, சென்னை மற்றும் நாமக்கல்லில் கல்வி நிறுவனங்கள் நடத்தி வரும் ஒரு குழுமம் மற்றும் கட்டிட ஒப்பந்ததாரர் ஒருவர் உட்பட அதனுடன் தொடர்புடையவர்களின் 22 இடங்களில் 2020 அக்டோபர் 28 அன்று வருமான வரித் துறை சோதனை நடத்தியது. மாணவர்களிடம் இருந்து பெறப்பட்ட கட்டணங்கள் முறையாக கணக்கில் காட்டப்படவில்லை என்ற தகவலின் அடிப்படையில் இந்த சோதனைகள் நடத்தப்பட்டன.
சோதனையில் கைப்பற்ற ஆதாரங்கள் வாயிலாக, கட்டணங்கள் முறையாக கணக்குக் காட்டப்படவில்லை என்பதும், கணக்கில் வராத பணம் அறங்காவலர்களின் தனிப்பட்ட கணக்குகளில் செலுத்தப்பட்டு, பின்னர் நிறுவனம் ஒன்றின் மூலம் ரியல் எஸ்டேட் துறையில் முதலீடு செய்யப்பட்டதும் உறுதி செய்யப்பட்டது. நிறுவனத்தின் இதர பங்குதாரர்களான திருப்பூரை சேர்ந்த கட்டிடக்கலை வல்லுநர் ஒருவரும், ஜவுளி வியாபாரி ஒருவரும் சோதனைக்குள்ளாக்கப்பட்டனர். சோதனையின் போது கைப்பற்றப்பட்ட மின்னணு சாதனங்கள் ஆராயப்பட்டு வருகின்றன.
நாமக்கல்லை சேர்ந்த கட்டிட ஒப்பந்ததாரர்களிடம் நடத்தப்பட்ட சோதனைகளைப் பொறுத்த வரையில், தொழிலாளர்களுக்கான கட்டணங்கள், பொருட்கள் கொள்முதல் உள்ளிட்ட உயர்த்திக் காட்டப்பட்ட போலி செலவுகள் கண்டறியப்பட்டன.
சுமார் ரூ 150 கோடி மதிப்புடைய கணக்கில் வராத முதலீடுகளும், செலவுகளும் இந்த சோதனையின் போது கண்டறியப்பட்டன. ரூ 5 கோடி பணம் பறிமுதல் செய்யப்பட்டது. சில பாதுகாப்பு பெட்டகங்கள் இன்னும் திறக்கப்படவில்லை. சோதனை தொடர்ந்து நடைபெறுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1668340
பாதுகாப்பு அமைச்சகம்
கொவிட்-19க்கு எதிரான போராட்டத்துக்கான கவச உடைகளைத் தயாரிப்பதற்குத் தேவையான துணி சோதனைக்கு உ.பி மற்றும் தமிழ்நாட்டில் உள்ள ஆயுதத் தொழிற்சாலைகளுக்கு அனுமதி
குறிப்பிடத்தக்க நடவடிக்கையாக, உத்தரப்பிரதேச மாநிலம் கான்பூரில் உள்ள சிறு ஆயுதத் தொழிற்சாலை, தமிழகத்தின் ஆவடியில் உள்ள கனரக கவச வாகனத் தொழிற்சாலை ஆகிய ஆயுதத் தொழிற்சாலை வாரியத்தின் இரண்டு நிறுவனங்களுக்கு, ரத்த உறிஞ்சுதடை சோதனை நடத்துவதற்கான அங்கீகாரத்தை தேசிய சோதனை மற்றும் ஆய்வுக்கூட அங்கீகார வாரியம்  இன்று வழங்கியுள்ளது. இந்த நிறுவனங்கள் தயாரிக்கும் சோதனைக் கருவிகளுக்கு ASTM F 1670:2003, ISO 16603:2004 ஆகிய தரச்சான்றிதழ்கள் கிடைத்துள்ளன. ஆயுதத் தொழிற்சாலைகள் போட்டி முறையில் 14 நாட்கள் என்ற சாதனை காலத்துக்குள் இந்தக் கருவியைத் தயாரிக்கின்றன.
இந்த சோதனையின் அடிப்படை இலக்கு, குறிப்பிட்ட காலத்துக்கான, பல்வேறு அழுத்த அளவுகளில் செயற்கை ரத்தக் கவச உடைகளைத் தயாரிப்பதற்கு தேவையான மூலப்பொருளாகப் பயன்படும் துணியை வெளிப்படுத்துவதாகும். கொவிட்-19 தாக்கிய நோயாளிகளுக்கு சிகிச்சை அளிக்கும் சுகாதாரப் பணியாளர்களுக்கு இது தேவைப்படுகிறது. இதனை நாடு முழுவதும் உள்ள உற்பத்தியாளர்கள் பெருமளவில் தயாரிக்க இந்தச் சோதனை அவசியமாகிறது.
இதுவரை, கோவையில் உள்ள தென்னிந்திய ஜவுளி ஆராய்ச்சி சங்கத்தில்  மட்டுமே நாடு முழுவதற்குமான சோதனை நடைபெற்று வந்தது. நாடு தழுவிய பொது ஊரடங்கு மற்றும் போக்குவரத்து இல்லாத நிலையில், கவச உடைகளைத் தயாரிப்பதற்கான சோதனை முக்கிய இடையூறாக மாறியிருந்தது.
இந்த நிலையில், தற்போதைய நடவடிக்கை மூலம், தென்னிந்தியாவில் மற்றொரு இடத்திலும், வட இந்தியாவில் முதலாவது சோதனை வசதியும் உருவாக்கப்பட்டுள்ளது.
(Visitor Counter : 165
மத்திய அமைச்சரவை
அவசர கால கடனுதவி திட்டத்தின் கீழ் அதிகரிக்கப்பட்ட கடனுதவிக்கான நிதிக்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை அவசர கால கடனுதவி திட்டத்தின் கீழ் மேலும் 50 ஆயிரம் கோடி ரூபாய் அனுமதிக்க ஒப்புதல் அளித்துள்ளது. இதையடுத்து, இத்திட்டத்தின் கீழ், அளிக்கப்படும் 4.5 லட்சம் கோடி ரூபாய், 5 லட்சம் கோடி ரூபாயாக அதிகரிக்கப்பட்டுள்ளது. இதன் மூலம் விருந்தோம்பல் மற்றும் அது சார்ந்த துறைகள் பயன்பெறும் என்று கூறப்பட்டுள்ளது. கொவிட்-19 தொற்று பாதிப்பு காரணமாக, விருந்தோம்பல் மற்றும் அது சார்ந்த துறைகள் பாதிக்கப்பட்டதால், கடனுதவி அதிகரிக்கப்பட்டுள்ளது.
அவசர கால கடனுதவி திட்டம் 31.3.2023 வரை செல்லுபடியாகும்.
இத்திட்டத்தின் கீழ் 5.08.2022 வரை 3.67 லட்சம் கோடி ரூபாய் கடன் உதவி வழங்கப்பட்டுள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1852527
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை திட்டங்களுக்கான நிலம் கையகப்படுத்தல்: சென்னை துறைமுகம்-மதுரவாயல் விரைவுச்சாலை குறித்த தகவல்கள்.
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி கீழ்காணும் தகவல்களை அளித்தார்.
தேசிய நெடுஞ்சாலைகள், புறவழிச்சாலை அல்லது வட்ட சாலைகளை நிர்மாணிப்பதற்கு நிலம் கையகப்படுத்துவதற்கு மட்டும் மதிப்பு பிடிப்பு  நிதி மாதிரியானது பயன்படுத்தப்படவில்லை.
இந்திய தேசிய நெடுஞ்சாலை ஆணையத்தின் 18.03.2021 தேதியிட்ட சுற்றறிக்கையின்படி, திட்டச் செலவை அந்தந்த மாநில அரசு/ யூனியன் பிரதேசத்துடன் பகிர்ந்து கொள்ளும் நோக்கில் தேசிய நெடுஞ்சாலை மேம்பாட்டில் வேல்யூ காப்சர் நிதி மாதிரி தொடர்பான கொள்கையை வெளியிட்டுள்ளது. அக்கொள்கையின் சில முக்கிய அம்சங்கள்/விவரங்கள் பின்வருமாறு:மாநில/ யூனியன் பிரதேச அரசுகளின் திட்ட வசதிநிலம் மூலம் பங்களிப்புராயல்டி/வரிகள் போன்றவற்றை தள்ளுபடி செய்தல்/ திரும்பப் பெறுதல்திட்ட தாக்க பகுதியில் நிலத்தின் மேம்படுத்தப்பட்ட மதிப்பைப் பகிர்தல்திட்ட தாக்க மண்டலத்தில் குடியிருப்பு/வணிக ரியல் எஸ்டேட் வளர்ச்சிக்கான சாத்தியக்கூறுகளை ஆராய்தல்.
மேலும், மேம்பாடு, பராமரிப்பு, தேசிய நெடுஞ்சாலைகளின் மேலாண்மை, கடனைத் திருப்பிச் செலுத்துதல் போன்றவற்றுக்கு சாலைகளின் பணமாக்குதலின் மூலம் கிடைக்கும் வருவாய் பயன்படுத்தப்படுகிறது.
தமிழகத்தை பொறுத்தவரை, கீழ்காணும் திட்டத்திற்கு வேல்யூ காப்சர் நிதி ஆதரவு உள்ளது:
சென்னை துறைமுகத்தில் இருந்து மதுரவாயல் வரை 4 வழி பறக்கும் சாலை. நிலம் கையகப்படுத்துதல் மற்றும் ஆர்&ஆர் செலவு ரூ 470 கோடி என மதிப்பிடப்பட்டுள்ளது. ரூ 235 கோடியை சென்னை துறைமுக பொறுப்புக் கழகம் பகிர்ந்து கொள்ளும். ரூ 235 கோடியை தமிழக அரசு பகிர்ந்து கொள்ளும். மேலும், நிலம் கையகப்படுத்துதலின் மற்ற அனைத்து கூடுதல் செலவினம் மற்றும் ஆர்&ஆர் தமிழ்நாடு அரசால் ஏற்கப்படும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782181
குடியரசுத் தலைவர் செயலகம்
குடியரசுத் தலைவரின் புத்தாண்டு வாழ்த்துக்கள்
குடியரசுத் தலைவர் திரு ராம் நாத் கோவிந்த், உதயமாகும் 2022-ம் ஆண்டு புத்தாண்டையொட்டி நாட்டு மக்களுக்கு தமது வாழ்த்துக்களை தெரிவித்து கொண்டுள்ளார்.
இது தொடர்பாக அவர் வெளியிட்டுள்ள வாழ்த்துச் செய்தியில், “மகிழ்ச்சிகரமான புத்தாண்டான 2022-ல், இந்தியா மற்றும் வெளிநாடுகளில் வசிக்கும் நாட்டு மக்கள் அனைவருக்கும் எனது இதயம் கனிந்த வாழ்த்துக்களை தெரிவித்துக் கொள்கிறேன்.
புத்தாண்டின் புதிய உதயத்தில், நம் அனைவரது வாழ்விலும் அமைதி, முன்னேற்றம், சகோதரத்துவம் ஆகியவற்றின் எழுச்சி புத்துயிர் பெறட்டும். நமது சமுதாயம் மற்றும் நாட்டின் முன்னேற்றத்தில் புதிய முயற்சிகளை மேற்கொள்ள புத்தாண்டில் நாம் உறுதி எடுத்துக் கொள்வோம்.
புத்தாண்டான 2022, உங்கள் அனைவரது வாழ்விலும் மகிழ்ச்சியையும் நல்ல ஆரோக்கியத்தையும், வெற்றியையும், முன்னேற்றத்தையும் கொண்டு வரட்டும்” என்று கூறியுள்ளார்.
----------------
(Visitor Counter : 197
குடியரசுத் தலைவர் செயலகம்
இந்திய கலாச்சார உறவுகள் நிறுவனத்தின் தலைமையகத்தில் அமைக்கப்பட்டுள்ள திரு.அடல் பிகாரி வாஜ்பேயி-யின் திருவுருவப்படத்தை குடியரசுத்தலைவர் காணொளிக்காட்சி மூலம் திறந்து வைத்தார்
முன்னாள் பிரதமர் திரு.அடல் பிகாரி வாஜ்பேயி-யின் இரண்டாம் ஆண்டு நினைவு தினத்தை முன்னிட்டு, இந்தியக் கலாச்சார உறவுகள் நிறுவனத்தின் தலைமையகத்தில் அமைக்கப்பட்டுள்ள அவரது திருவுருவப் படத்தை, குடியரசுத் தலைவர் திரு.ராம் நாத் கோவிந்த், இன்று  காணொளிக் காட்சி வாயிலாக திறந்து வைத்தார். திரு.அடல் பிகாரி வாஜ்பேயி, 1977 முதல் 1979 வரை வெளியுறவுத்துறை அமைச்சராக பதவி வகித்த காலத்தில், இந்தியக் கலாச்சார உறவுகள் நிறுவனத்தின் மரபுவழித் தலைவராகப் பொறுப்பு வகித்துள்ளார்.
நிகழ்ச்சியில் பேசிய குடியரசுத் தலைவர், இன்று நடைபெறும் இந்த நிகழ்ச்சி மூலம், இந்திய அரசியலில் ஒளிமயமான அத்தியாயத்தைப் படைத்த அறிவாற்றல் மிக்க தேசியவாதிக்கு, காணொளிக் காட்சி வாயிலாக நமது மரியாதையை செலுத்தி வருவதாகக் கூறினார். அடல் பிகாரி வாஜ்பேயி, சுதந்திரமான சிந்தனை மற்றும் ஜனநாயக ரீதியில் கருத்து தெரிவிப்பதில் உறுதியாக இருந்தவர் என்றும் அவர் குறிப்பிட்டார். தனித்துவமிக்க அடையாளத்தை விட்டுச் சென்றுள்ள வாஜ்பேயி, கட்சித் தொண்டர், நாடாளுமன்ற உறுப்பினர், பல்வேறு முக்கியத் துறைகளுக்கான நாடாளுமன்ற நிலைக்குழுத் தலைவர், எதிர்க்கட்சித் தலைவர், வெளியுறவுத்துறை அமைச்சர், மற்றும் பிரதமர் போன்ற பல்வேறு பொறுப்புகளை வகித்த போது, சிறப்பான பங்களிப்பை வழங்கியவர் என்றும் புகழாரம் சூட்டினார். தேச நலன் தான் தலையானது என்பதை, தமது செயல்பாடுகள் மூலமாக, அனைத்து அரசியல் கட்சிகள் மற்றும் பொதுவாழ்வில் தீவிரமாக ஈடுபட்டுள்ள பொதுமக்களுக்கு எடுத்துரைத்தவர் வாஜ்பேயி என்றும் அவர் குறிப்பிட்டார்.
கோவிட்-19 காரணமாக, ஒட்டு மொத்த உலகமும் தற்போது பெரும் அபாயத்தில் இருப்பதாக குடியரசுத்தலைவர் குறிப்பிட்டார். எனினும், இந்த பெருந்தொற்று பாதிப்பிலிருந்து மீண்ட பிறகு, நாம் முன்னேற்றம் மற்றும் வளமான பாதையை நோக்கி அதிவேகமாக செல்வதுடன், 21-ஆம் நூற்றாண்டை இந்தியாவின் நூற்றாண்டாக மாற்ற வேண்டுமென்ற வாஜ்பேயி-யின் கனவை நனவாக்குவதில் வெற்றி பெறுவோம் என்றும் அவர் நம்பிக்கை தெரிவித்தார்.
முன்னதாக இன்று காலை, முன்னாள் பிரதமர் திரு.அடல் பிகாரி வாஜ்பேயி-யின் இரண்டாம் ஆண்டு நினைவு தினத்தை ஒட்டி, அவரது நினைவிடமான சடைவ் அடல் சென்ற குடியரசுத்தலைவர், திரு.வாஜ்பேயி-யிக்கு தமது மரியாதையை செலுத்தினார்
(Visitor Counter : 153
சிறப்பு சேவைகள் மற்றும் கட்டுரைகள்
அறியப்படாத சுதந்திர போராட்ட வீரர்கள் பற்றி பொதிகை தொலைக்காட்சி சார்பில் ஸ்வராஜ் தொடர்
இந்திய சுதந்திரத்தின் 75 ஆண்டு கொண்டாட்டத்தின் ஒரு பகுதியாக விடுதலை போராட்ட வீரர்களின் முழுமையான வரலாற்றை "ஸ்வராஜ்" என்ற தலைப்பில் 75 வாரங்களுக்கு தொலைக்காட்சி தொடர் ஒன்றினை தூர்தர்ஷன் ஒளிபரப்ப உள்ளது.
வரும் 20-ஆம் தேதி முதல் 75 வாரங்களுக்கு இந்த நிகழ்ச்சி தூர்தர்ஷன் பொதிகையில் சனிக்கிழமை தோறும் இரவு 8 மணிக்கு தமிழில் HD தொழில்நுட்பத்தில் ஒளிபரப்பாக உள்ளது.
இந்த நிகழ்ச்சி திங்கட்கிழமை தோறும் பிற்பகல் 3 மணிக்கும், புதன்கிழமை மாலை 4 மணிக்கும், வெள்ளிக்கிழமை இரவு 9 மணிக்கும் மறு ஒளிபரப்பு செய்யப்பட உள்ளது.
இது தொடர்பாக சென்னை பொதிகை தொலைக்காட்சி நிலையத்தில் நடந்த செய்தியாளர் சந்திப்பில் சென்னை பத்திரிகை தகவல் அலுவலகத்தின் கூடுதல் தலைமை இயக்குநர் திரு. அண்ணாதுரை, சென்னை பொதிகை தொலைக்காட்சி நிலையத்தின் தலைவர் திரு. கிருஷ்ணதாஸ், செய்தி பிரிவின் இயக்குநர் திரு. குருபாபு பலராமன், நிகழ்ச்சி பிரிவின் தலைவர் திரு. ரஃபீக் பாட்ஷா ஆகியோர் பங்கேற்று பேசினர்.
அப்போது பேசிய பத்திரிகை தகவல் அலுவலகத்தின் கூடுதல் தலைமை இயக்குநர் திரு.அண்ணாதுரை, மொத்தம் 75 வாரங்கள் ஒளிபரப்பாக உள்ள இந்த தொலைக்காட்சி தொடரில் நாடு முழுவதிலும் இருந்து விடுதலை போராட்டத்தில் பங்கேற்ற அறியப்படாத 75 விடுதலை போராட்ட வீரர்களின் வாழ்க்கை வரலாறு ஒளிபரப்பு செய்யப்பட உள்ளது என்றார்.
மேலும், தமிழகத்தில் இருந்து பூலித்தேவன், வேலுநாச்சியார், வீரபாண்டிய கட்டபொம்மன் ஆகிய வீரர்களின் வரலாறு இந்த தொடர்களில் ஒளிபரப்பாக உள்ளது என்றும் அவர் கூறினார்.
செய்தியாளர் சந்திப்பில் பேசிய திரு. ரஃபீக் பாட்ஷா, விடுதலைப் போரில் தமிழகம் ஆற்றிய பங்கு குறித்து தனி தொலைக்காட்சித் தொடர் ஒளிபரப்பும் பணிகளில் சென்னை பொதிகை தொலைக்காட்சி நிலையம் ஈடுபட்டு உள்ளதாகவும், அது விரைவில் தொடராக வெளிவரும் என்றும் கூறினார்.
செய்தி பிரிவின் இயக்குநர் திரு.குருபாபு பலராமன் பேசுகையில், நாடு விடுதலை அடைந்து 75 ஆண்டுகள் நிறைவு பெற்றதை கொண்டாடும் வகையில் பொதிகை தொலைக்காட்சியின் செய்தி பிரிவு சார்பில் பல்வேறு நிகழ்ச்சிகளுக்கு திட்டமிடப்பட்டுள்ளதாக கூறினார்.
விடுதலைப் போராட்டம் குறித்தும், வரலாற்று சிறப்பு நிகழ்ச்சிகள் குறித்தும் தூர்தர்ஷனின் youtube தளத்தில் காணலாம் என்று பொதிகை தொலைக்காட்சி நிலைய தலைவர் திரு.கிருஷ்ணதாஸ் தெரிவித்தார்.
சுதந்திரப் போராட்ட வீரர் ஒண்டி வீரன் நினைவு நாளான ஆகஸ்ட் 20-ஆம் தேதி அவரது தபால்தலையை வெளியிடும் நிகழ்ச்சி திருநெல்வேலி பாளையங்கோட்டையில் நடைபெறுகிறது என்றும், இதில் தமிழக ஆளுநர் திரு.ஆர் என் ரவி தபால்தலையை வெளியிட தெலங்கானா ஆளுநரும், புதுச்சேரி துணை ஆளுநருமான டாக்டர் தமிழிசை செளந்தரராஜன் பெற்றுகொள்கிறார் என்றும், இந்த நிகழ்ச்சியில் மத்திய தகவல் தொடர்புதுறை இணை அமைச்சர் திரு. தேவுசிங் ஜெய்சிங்பாய் சவுகான், சமூக நீதி மற்றும் அதிகாரம் அளித்தல் துறை இணை அமைச்சர் திரு. நாராயணசாமி, தகவல் ஒலிபரப்பு, மீன்வளம், கால்நடை பராமரிப்பு, பால்வளத்துறை இணை அமைச்சர் டாக்டர் எல் முருகன், தமிழக சுற்றுலாத்துறை அமைச்சர் திரு. மதிவேந்தன் உள்ளிட்டோர் பங்கேற்க உள்ளதாகவும் கூடுதல் தலைமை இயக்குனர் திரு. மா. அண்ணாதுரை தெரிவித்தார்.
மேலும், பாளையங்கோட்டையில் சென்னை மண்டல மத்திய மக்கள் தொடர்பகத்தின் சார்பில் விடுதலைப் போராட்ட வீரர்கள் குறித்த 10 நாள் புகைப்பட கண்காட்சி நடைபெற உள்ளது.
பாதுகாப்பு அமைச்சகம்
குஜராத்தில் பாதுகாப்புக் கண்காட்சி- 2022-க்கான ஆயத்தப் பணிகளை ஆய்வு செய்தார் மத்திய அமைச்சர் திரு ராஜ்நாத் சிங்
மத்திய பாதுகாப்பு அமைச்சர் திரு ராஜ்நாத் சிங் மற்றும் குஜராத் முதல்வர் திரு விஜய் ரூபாணி ஆகியோர் குஜராத் மாநிலம் கெவாடியாவில் பாதுகாப்புக் கண்காட்சி- 2022-க்கான ஆயத்தப் பணிகள் குறித்து ஆய்வு செய்தனர். அனைத்து வகையான பாதுகாப்பு அம்சங்களை வெளிப்படுத்தும் பாதுகாப்பு கண்காட்சியின் 12-ஆவது பதிப்பு 2022 மார்ச் 10-13 ஆம் தேதிகளில் குஜராத் மாநிலம் காந்திநகரில் நடைபெறும்.
2020-ஆம் ஆண்டு உத்தரப் பிரதேச தலைநகர் லக்னோவில் நடைபெற்ற பாதுகாப்புக் கண்காட்சி மத்திய மற்றும் மாநில அரசின் கூட்டு முயற்சியால் பிரம்மாண்ட வெற்றி பெற்றதை இன்றைய கூட்டத்தின் போது திரு ராஜ்நாத் சிங், பாதுகாப்பு அமைச்சகம் மற்றும் குஜராத் அரசின் மூத்த அதிகாரிகளால் எடுத்துரைக்கப்பட்டது.
விடுதலையின் அம்ருத் மஹோத்ஸவமாகக் கொண்டாடப்படும் சுதந்திரத்தின் 75-ஆவது ஆண்டில் இந்த வருட பாதுகாப்புக்கண்காட்சி நடைபெற இருப்பதால் பங்கேற்பாளர்களின் எண்ணிக்கை அதிகரிக்கப்பட வேண்டும் என்றும் அனைத்து நிலைகளிலும் ஒருங்கிணைந்த நடவடிக்கைகள் மேற்கொள்ளப்பட வேண்டும் என்றும் தெரிவிக்கப்பட்டது.
இந்த ஆய்வுக் கூட்டத்தின் போது பாதுகாப்பு கண்காட்சி- 2022-ஐ நடத்துவதற்கான புரிந்துணர்வு ஒப்பந்தம், பாதுகாப்பு அமைச்சகம் மற்றும் குஜராத் அரசுக்கு இடையே திரு ராஜ்நாத் சிங் முன்னிலையில் கையெழுத்தானது. ஹெலிபேட் கண்காட்சி மையத்தில் கண்காட்சியும், மகாத்மா மந்திர் மாநாடு மற்றும் கண்காட்சி மையத்தில் கருத்தரங்கங்களும் நடைபெறும்.
அகமதாபாத்தின் சபர்மதி ஆற்றங்கரையில் ஆயுதங்கள் மற்றும் பாதுகாப்பு தளங்களின் நேரலை செயல்முறை விளக்கங்களுக்கு ஏற்பாடும் செய்ய திட்டமிடப்பட்டுள்ளது.
கொவிட்-19 நெறிமுறைகளுக்கு உட்பட்டு நடத்தப்படவுள்ள இந்தக் கண்காட்சியில் அதிகபட்ச சர்வதேச மற்றும் உள்நாட்டு பங்களிப்பை உறுதி செய்ய நடவடிக்கைகள் மேற்கொள்ளப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1751405